ועדת העבודה, הרווחה והבריאות, כנסת 18, פרוטוקול מספר 742, 2012-07-09 11:00

חיים כץ: בוקר טוב.

חיים כץ: יום שני בשבוע, י"ט בתמוז.

חיים כץ: אני מקווה שהיה צום קל אתמול.

חיים כץ: למה י"ט?

חיים כץ: אתמול היה י"ז בתמוז, לא?

שמרית גיטלין-שקד: זה נדחה משבת.

חיים כץ: הצום נדחה?

שמרית גיטלין-שקד: כן, - - -

חיים כץ: טוב, הצום נדחה.

חיים כץ: אז לא צמתי סתם.

קריאה: אתמול צמת?

חיים כץ: י"ז בתמוז.

חיים כץ: היום י"ט בתמוז, 9 ביולי 2012, ואני מתכבד לפתוח את ישיבת ועדת העבודה, הרווחה והבריאות בנושא:

חיים כץ: הצעת חוק השתלת אברים (תיקון) (מתן קדימות לכל תורם אבר מן החי), התשע"ב-2012, של חברת הכנסת זהבה גלאון וחבר הכנסת חיים כץ – הכנה לקריאה השנייה ולקריאה השלישית.

חיים כץ: גברתי, מה יש לך להגיד?

זהבה גלאון: אדוני, הצעת החוק, כפי שהיא מנוסחת כאן, בקריאה השנייה והשלישית, נותנת מענה, להערכתי, לכל הסוגיות שהעלנו - - -

חיים כץ: עכשיו כולם יעמדו בתור בכדי לתרום איברים?

זהבה גלאון: כן, בדיוק.

זהבה גלאון: כנראה שלא יוכלו לעמוד בזה, אתה יודע.

זהבה גלאון: המרכז להשתלות – לדעתי, כולם יצבאו על - - -

חיים כץ: יש אצלנו אחד צולע, והוא רוצה לתרום את הרגל החולה.

חיים כץ: אבל הם רוצים לקחת לו רק את הרגל הבריאה, אז מה נעשה?

זהבה גלאון: כן, היו דברים מעולם.

זהבה גלאון: אדוני, אז קודם-כל, נוסח ההצעה מקובל עליי בהכנה לקריאה השנייה והשלישית.

זהבה גלאון: אני חושבת שזה נותן מענה צודק ועושה צדק, גם עם מי שתרם איברים לפני כניסת החוק לתוקף – החוק המקיף שנחקק.

זהבה גלאון: יושב כאן גם חבר הכנסת אריה אלדד, וגם אתם הייתם אחראים לו.

זהבה גלאון: וזהו, אין לי מה להוסיף.

חיים כץ: אבל חבר הכנסת אריה אלדד לא מבין ברפואה.

זהבה גלאון: הוא לא מבין ברפואה.

זהבה גלאון: בדיוק.

זהבה גלאון: יש בעיה.

זהבה גלאון: אבל הוא מבין במאחזים.

זהבה גלאון: תודה.

חיים כץ: הלוואי והוא יבין במאחזים כמו שהוא מבין ברפואה.

זהבה גלאון: את זה אני לא הייתי מעיזה להגיד.

זהבה גלאון: יש דברים שאני לא מעזה.

זהבה גלאון: כאילו, עד כאן.

זהבה גלאון: אני לא לוקחת צ'אנס.

חיים כץ: וזה מעט משבחו.

זהבה גלאון: כן, אוקיי.

זהבה גלאון: זהו, אדוני.

זהבה גלאון: אני חושבת שזה מנוסח יפה.

זהבה גלאון: עבדו על זה יפה.

חיים כץ: יש פה עוד מישהו שרוצה להגיד משהו?

אורלי מיכה: כן, אני.

חיים כץ: מי גברתי?

אורלי מיכה: אני אורלי מיכה.

חיים כץ: מי את?

אורלי מיכה: אני אורלי מיכה.

אורלי מיכה: ואני, קודם-כל, רוצה להודות - - -

חיים כץ: לא, לא, אנחנו עוד לא בשלב הזה.

אורלי מיכה: רק להגיד תודה רבה שעזרו לסייע לקדם את החוק הזה.

אורלי מיכה: אני רכזת הסברה ותרבות של העמותה לקידום שמירת זכויות חולי הכליה, ותורמת כליה בעצמי.

אורלי מיכה: קודם-כל, אני שמחה על ההערה שלך שזה יחול קודם מ-2008, כי זה בעצם פותר את הבעיה כולה.

אורלי מיכה: אבל אני רוצה לחדד נקודה חשובה מאד, שעקב כך בעצם הוועדה הזו הוקמה - - - לתיקון החוק, שלמעשה, ולעניות דעתי, היא לא היתה צריכה להיות בכלל.

אורלי מיכה: זה היה ברור מאליו שתורמי כליה יהיו בקדימות.

אורלי מיכה: אבל בגלל שאני יודעת איך המערכת עובדת, אני רוצה שיושם דגש שהקדימות תהיה לכל איבר.

אורלי מיכה: זאת אומרת, שאם, חלילה, מצב היפותטי שתורם כליה יזדקק בעוד כמה שנים להשתלת כבד, יגידו לו: לא תתרום כבד, - - - לכליה.

חיים כץ: בסדר.

חיים כץ: אוקיי, אבל אנחנו לא מתערבים בזה.

אורלי מיכה: אבל צריך לשים דגש על זה, לכל איבר.

חיים כץ: מצוין.

חיים כץ: את צודקת.

חיים כץ: אנחנו לא מתערבים בזה.

חיים כץ: כן, חבר הכנסת אריה אלדד.

אריה אלדד: החוק בוודאי מבורך.

אריה אלדד: הוא תיקון ראוי לחוק הממשלתי שעסקנו בו לפני שנתיים-שלוש.

אריה אלדד: הערה אחת: כשעבדנו על חוק תרומות איברים, עסקנו גם בתרומה אלטרואיסטית.

אריה אלדד: תרומה שהיא לא לקרוב משפחה ישיר.

אריה אלדד: ונאמר בדיונים – גם לפרוטוקול – שהמצב הזה, גם אם הוא אפשרי באופן תיאורטי, הוא נדיר ביותר.

אריה אלדד: והגיעו אליי, לפני שבועות אחדים, אנשים שעוסקים בעידוד תרומות אלטרואיסטיות, והם אמרו לי: יש לנו רשימה של 70 איש, שעושים את זה מטעמים אלטרואיסטים טהורים.

אריה אלדד: לא כסחר באיברים.

אריה אלדד: אבל ההתייחסות אליהם היא כאל סוחרי איברים בפוטנציה.

אריה אלדד: ומקשים ומערימים קשיים רבים בדרכם לתרום איברים, עד כדי כך שכאשר הם ביקשו להעלות פרסום בערוץ השני וברשת בי"ת, תגובת משרד הבריאות היתה: אנחנו מתנגדים לפרסום כי זה עלול לפגוע בגופו של אדם, והרשות השנייה מנועה מלעשות פרסום למשהו שעלול לפגוע בגופו של אדם.

אריה אלדד: אם אנחנו אומרים שאנחנו מתנגדים לתרומת איברים מן החי, אז זאת אמירה אחת.

אריה אלדד: אבל אנחנו ממש לא מתנגדים לה.

חיים כץ: על-פי הצעת החוק הזאת בטח.

אריה אלדד: בוודאי.

אריה אלדד: ולכן, ההתנגדות לפרסום לתרומה אלטרואיסטית – שיבדקו ככל שצריך, וצריך לראות שלא מסתתר מאחורי זה סחר באיברים, או עידוד אנשים עניים לתרום איברים.

אריה אלדד: אבל יש אנשים, צדיקים באמת, יחידי סגולה, ויותר ממה שחשבנו.

אריה אלדד: ולכן, הייתי מפציר – בהזדמנות זו גם ממשרד הבריאות – שיסיר את ההתנגדות שלו למסע פרסום מהסוג הזה.

חיים כץ: מאה אחוז.

חיים כץ: משרד הבריאות שמע, והוא לא צריך להגיב.

חיים כץ: עצה – כשאתה שומע, לך תשקול.

חיים כץ: יש לך הרבה הזדמנויות לבוא לוועדה.

חיים כץ: אתה יכול לבוא אחר-כך ולהגיד מה שאתה רוצה.

חיים כץ: אנחנו נעבור להקראת החוק.

שמרית גיטלין-שקד: תיקון סעיף 9: 1.

שמרית גיטלין-שקד: בחוק השתלת איברים, התשס"ח-2008, בסעיף 9(ב)(4) – (2) בפסקת משנה (ב), בסופה יבוא: ", לרבות אם ניתנה לפני יום התחילה".

שמרית גיטלין-שקד: פסקת משנה (ב) מתייחסת להסכמה, שבדרך-כלל זו הסכמה של בן משפחה לתת תרומת איבר של אדם שנפטר, והסעיף נותן קדימות.

שמרית גיטלין-שקד: פה בתיקון הזה, אנחנו מחילים את הרטרואקטיביות.

שמרית גיטלין-שקד: אנחנו מחילים את הקדימות גם למי שכבר הסכים לתת איברים לפני יום תחילת החוק העיקרי.

שמרית גיטלין-שקד: כלומר, זה היה בשנת 2008.

שמרית גיטלין-שקד: (3) בפסקת משנה (ג), המילים: "שלא לנתרם מסוים, " – יימחקו, ובסופה יבוא: ", לרבות אם ניתנה לפני יום התחילה".

שמרית גיטלין-שקד: פה זה בעצם התיקון העיקרי שלכם, של הצעת החוק, שאומרת שאנחנו נותנים קדימות גם לתרומת איבר שניתן מאדם בחייו, גם אם הוא נתן את זה לנתרם מסוים.

שמרית גיטלין-שקד: ושוב, גם כאן ההוראה מחילה את הקדימות הזו, גם על מי שנתן את התרומה לפני יום התחילה.

שמרית גיטלין-שקד: לגבי סעיף קטן (א), לא עשינו תיקון.

שמרית גיטלין-שקד: סעיף קטן (א) זה, בדרך-כלל, מה שמכונה: חתימה על כרטיס אד"י.

שמרית גיטלין-שקד: לא עשינו שם תיקון, כי אנחנו חושבים שהמצב המשפטי הקיים מחיל את זה כבר עליו.

שמרית גיטלין-שקד: כי כתוב בסעיף 43 לחוק: "- - - מי שערב יום התחילה נתן הסכמה בחייו לנטילת איבר לאחר מותו, שפרטיה מתועדים במאגר של מנהל משרד הבריאות, יראו את הסכמתו כאילו ניתנה לפי הוראות חוק זה".

שמרית גיטלין-שקד: ולכן, אנחנו סבורים שמבחינה משפטית אין פה צורך.

שמרית גיטלין-שקד: אבל אם תוך כדי הניסוח יתברר שיש צורך, אנחנו נכתוב את זה במפורש - - - שזו הכוונה.

חיים כץ: ואז אנחנו מסמיכים אתכם לתקן את זה, אם יש צורך.

שמרית גיטלין-שקד: אוקיי.

שמרית גיטלין-שקד: אגב, הבנתי ממשרד הבריאות שהם כבר נותנים היום את הקדימות, גם למי שתרם לפני יום התחילה.

שמרית גיטלין-שקד: והם, כמובן, מתכוונים להמשיך ולעשות את זה אחרי החוק שיורה החוק המתוקן.

שמרית גיטלין-שקד: קביעת הנחיות מעודכנות: 2.

שמרית גיטלין-שקד: "בתוך 90 ימים מיום פרסומו של חוק זה, תקבע ועדת ההיגוי הנחיות מעודכנות בהתאם להוראות חוק זה".

חיים כץ: מי בעד, ירים את ידו.

חיים כץ: הצבעה בעד הצעת חוק השתלת אברים (תיקון) (מתן קדימות לכל תורם אבר מן החי), התשע"ב-2012 – 3 נגד – אין נמנעים – אין הצעת החוק נתקבלה.

חיים כץ: תודה רבה.

חיים כץ: ואת מצביעה במקום חבר הכנסת אילן גילאון.

חיים כץ: וכל חברי הכנסת, ויש שלושה במספר שנמצאים פה, תמכו בהצעת החוק.

חיים כץ: והוועדה מאשרת את הצעת החוק כהכנה לקריאה השנייה והשלישית.

חיים כץ: ואני מקווה, בלי נדר, שבשבוע הבא הצעת החוק תעלה בקריאה השנייה והשלישית, והיא תירשם בספר החוקים.

חיים כץ: ואני גם מקווה שלא יצטרכו לתרום, אבל אם יצטרכו.

זהבה גלאון: תודה רבה-רבה.

חיים כץ: מאה אחוז.

חיים כץ: תודה רבה.

חיים כץ: הישיבה נעולה.